- హైదరాబాద్‌లో రోడ్డున పడ్డ వేలాది డ్రైవర్లు
- వారం రోజులుగా తెరువని ఆఫీసు
నవతెలంగాణ- వాణిజ్య విభాగం
''మీరు డ్రైవర్‌గా పని చేస్తున్నారా..? అయితే మిమ్మల్నీ యాజమానిగా మార్చుతాం, రోజుకు రూ.5,000 ఆదాయం, నెలకు 1,25,000 వచ్చేలా చేస్తాం, ఇందుకోసం మీరు చేయాల్సింది కేవలం ఒక్క కారు కొనుక్కుంటే చాలు'' ఈ మాటలు వింటే ఏ ఔత్సాహిక డ్రైవర్‌ అయినా ఊహల్లో తేలాల్సిందే. ఆశలు పెంచుకో వాల్సిందే... అంతర్జాతీయ ట్యాక్సీ అగ్రిగేటర్‌ ఉబేర్‌ ఇలాంటి ముచ్చట్లతోనే హైదరాబాద్‌ మహానగరంలో వేలాది మంది డ్రైవర్లను ఊరడించి వాహనాలు కొనిపించింది. తీరా ఇప్పుడు 20,000 మంది డ్రైవర్లను నడి రోడ్డున పడేసింది. కార్ల కొనుగోళ్లకు అప్పులు తెచ్చుకోవడంతో వడ్డీ, అసలు చెల్లించలేక వారు తీవ్ర ఒత్తిడికి గురి అవుతున్నారు. రెండు రోజుల క్రితం ఓ డ్రైవర్‌ ఆత్మహత్య చేసుకున్నాడంటే పరిస్థితి తీవ్రత స్పష్టమవుతుంది.
ప్రపంచ వ్యాప్తంగా ఇప్పటికే డ్రైవర్ల నుంచి తీవ్ర వ్యతిరేకతను ఎదుర్కుంటున్న ఉబర్‌.. హైదరాబాద్‌లోని డ్రైవర్లను మరింత గరీబులుగా మార్చింది. నెలకు రూ. లక్షకు పైగా ఆదాయం, స్మార్ట్‌ఫోన్‌, ఇంటర్నెట్‌ బిల్లు, ఫోన్‌ బిల్లులు ఉచితంగా అందిస్తామని ఆశలు చూపడంతో పెద్ద మొత్తంలో డ్రైవర్లు ఈ సంస్థ వద్ద తమ సేవలను నమోదు చేసుకున్నారు. కార్ల సంఖ్య పెరగడంతో ఉబేర్‌ పెద్ద మొత్తంలో ప్రోత్సాహకాలను కుదించింది. ఉబర్‌ విధానాలపై గత ఆరేడు మాసాల నుంచి ఔత్సాహిక డ్రైవర్లు తీవ్ర నిరసనతో ఉన్నారు. తాజాగా గత వారం నుంచి నగరంలో 90 శాతం ఉబర్‌ వాహనాలు నిలిచిపోయాయి.హైటెక్స్‌లోని కార్యాలయాన్ని ఉబర్‌్‌ ఇంకా తెరువలేదు. ఆఫీసు ముందు 500 మంది డ్రైవర్లు ధర్నా చేశారు. ఈ అంశంపై మంత్రి తలసాని శ్రీనివాస్‌ యాదవ్‌కు డ్రైవర్లు మొరపెట్టుకున్నారు. సమస్యలు పరిష్కరిం చడానికి చర్చలకు ముందు కు రావాలని ఉబర్‌్‌ యాజమానులను ఆదేశించినప్పటికీ, ఎలాంటి పురోగతి చోటు చేసుకోకపోవడం గమనార్హం.
కనీసం రూ.70వేలు అందించాలి
ఉబర్‌ విధానాల వల్ల డ్రైవర్‌ యాజమానులు ప్రస్తుతం తెచ్చిన అప్పులపై వడ్డీ కూడా చెల్లించలేని దుస్థితికి చేరారని తెలంగాణ రాష్ట్ర క్యాబ్స్‌, ఆస్‌ ఆపరేటర్ల సంఘం (టిఎస్‌సిబిఒఎ) సయ్యద్‌ నిజామూద్దీన్‌ అన్నారు. తొలుత ఆ సంస్థ నెలకు కనీసం రూ.70వేలు అందేలా చేస్తామన్న హామీని నిలబెట్టుకోవాలని డిమాండ్‌ చేశారు. ప్రస్తుత టారీఫ్‌తో ఆదాయం కంటే వ్యయమే ఎక్కువగా ఉందన్నారు. ఈ నేపధ్యంలోనే తాము ఆందోళనకు దిగామని తెలిపారు. ప్రస్తుత పద్దతిలో తమ ఆదాయంలో 20 శాతం ఉబర్‌్‌కు, 30 శాతం డీజిల్‌కు పోతాయని, మిగిలిన 50 శాతం మెయింటనెన్స్‌, క్యాబ్‌ మెయింటనెన్స్‌, ఫైనాన్స్‌ వాయిదా చెల్లింపులు అన్నీపోగా పెద్దగా మిగిలేది ఏమీ ఉండటం లేదని డ్రైవర్లు ఆవేదన వ్యక్తం చేస్తున్నారు.
విదేశాల్లోనూ నిరసనలే..
ఉబర్‌ సేవలపై అన్నీ దేశాల్లోనూ ఎదో తరహా వ్యతిరేకత వ్యక్తం అవుతుంది. మలేషియా కౌలాలంపుర్‌లో 250 మంది టాక్సీ డ్రైవర్లు ఉబర్‌ కు వ్యతిరేకంగా తీవ్ర నిరసన వ్యక్తం చేశారు. కెనాడాలోని టొరాంటాలోనూ 500 క్యాబ్‌ డ్రైవర్లు ఉబర్‌పై తిరుగుబాటును ప్రకటించారు. కాలిఫోర్నియాలోని సాన్‌జోస్‌ ఇంటర్నేషనల్‌ ఎయిర్‌పోర్టు వద్ద అక్కడి డ్రైవర్లు ఉబర్‌ విధానాలపై నియంత్రణ పద్దతిని ప్రవేశపెట్టాలని 300 పైగా డ్రైవర్లు ర్యాలీ చేశారు. ఉబర్‌ కంటే ప్రయాణికుల పట్ల డ్రైవర్లు అత్యంత విశ్వాసంతో పని చేస్తారని, దీన్ని ఆ సంస్థ గుర్తించడం లేదని వారు వాపోయారు. ఈ నెల 12న లండన్‌లోనూ అక్కడి డ్రైవర్లు ఉబర్‌్‌ విధానాలకు వ్యతిరేకంగా నిరసన చేపట్టారు.
మీ స్నేహితులకు రికమెండ్ చెయ్యండి